b'\n_START_ARTICLE_\nObiteljska stranka\n_START_PARAGRAPH_\nObiteljska stranka (OS), politi\xc4\x8dka je stranka u RH, konzervativnoga usmjerenja.\n_START_SECTION_\nPovijest\n_START_PARAGRAPH_\nObiteljska stranka osnovana je 28. velja\xc4\x8de 2009. godine. Za prvoga predsjednika stranke izabran je Mate Knezovi\xc4\x87, 2010. godine naslje\xc4\x91uje ga Ivica Relkovi\xc4\x87, a od 2011. godine predsjednik je ponovno Mate Knezovi\xc4\x87. Obiteljsku stranku osnovali su ljudi koji dosad nisu aktivnije djelovali u politi\xc4\x8dkim strankama. Me\xc4\x91utim rije\xc4\x8d je o osobama koje su bile dru\xc5\xa1tveno anga\xc5\xbeirane u drugim podru\xc4\x8djima, posebno u udrugama i gra\xc4\x91anskim inicijativama, pa im politi\xc4\x8dki prostor nije nepoznat. Obiteljska stranka nije se u prvoj godini rada pojavila na izborima, nego je svoje \xc4\x8dlanstvo i suradnike motivirala na nesebi\xc4\x8dno sudjelovanje u gra\xc4\x91anskoj inicijativi "More je kopno", odnosno prikupljanju potpisa za referendum o hrvatsko-slovenskom razgrani\xc4\x8denju. Na Drugome saboru Obiteljske stranke, 13. o\xc5\xbeujka 2010. godine, izabrano je vodstvo, kojemu je povjerena priprema stranke za sljede\xc4\x87e parlamentarne izbore._NEWLINE_Obiteljska stranka temelj svojeg programa ima u sustavu sveop\xc4\x87ih, trajnih vrednota, koje su u jedinstvenu cjelinu oblikovane ba\xc5\xa1tinjenjem najvi\xc5\xa1ih civilizacijskih dosega gr\xc4\x8dke, rimske i judeokr\xc5\xa1\xc4\x87anske misli. Sustav i hijerarhiju vrjednota, na\xc4\x8dela i vrijednosti koje zagovaraju ne do\xc5\xbeivljavaju "kao puko sredstvo afirmiranja stranke, osiguravanja potpore gra\xc4\x91ana, pa i zadobivanja vlasti, ve\xc4\x87 kao nu\xc5\xbenost u borbi za o\xc4\x8duvanje i razvitak \xc4\x8dovjeka i svega \xc5\xa1to ga okru\xc5\xbeuje", stoji u programskim odrednicama Stranke.'